
P2X7 receptor antagonista hatásának vizsgálata a formalin indukált gyulladásos fájdalommodellben

A migrén az egyik leggyakoribb neurológiai megbetegedés, mely a rohamok súlyossága miatt kiemelt jelentőségű. A betegség patomechanizmusával kapcsolatban számos elmélet született, ám egyik sem tudta a betegség minden tünetét magyarázni. A rohamok kapcsán valószínűsíthető a trigeminovascularis rendszer aktiválódása és szenzitizációja, mely utóbbi jelenség meghatározó a klinikum szempontjából.
Irodalmi adatok alapján a fájdalomérző rendszer szenzitizációs folyamataiban a purinreceptorok közé tartozó P2X7 receptor (P2X7R) meghatározó szerepet játszik, mivel aktivációja közvetetten növeli a neuronok excitabilitását, továbbá különböző gyulladáskeltő anyagok expresszálódását váltja ki, ezáltal kulcsszerepet játszik a fájdalom modulálásában.
Kísérletünk célja az volt, hogy megvizsgáljuk a P2X7R szelektív antagonista Coomassie Brilliant Blue G (BBG) esetleges moduláló hatását a trigeminális rendszer aktivációjának ill. szenzitizációjának egyik állatkísérletes modelljében a formalin indukált orofaciális gyulladásos fájdalom esetén.
Ehhez 52 db hím Sprague-Dawley patkányt használtunk fel. Az állatokat 2 csoportra osztottuk, az első csoport (n=26) fiziológiás sóoldatot kapott, míg a második (n=26) 50 mg/kg BBG-t előkezelésként iv. 110 perccel az injekció után egy 30X30X30 méretű tükrös dobozba helyeztük az állatokat 10 percre habituáció céljából. 10 perccel a szoktatás után mindkét csoport fele (n=13) szubkután 50 μl 1,5%-os formalin injekciót kapott a jobb oldali bajuszpárnájába, míg a másik fele (n=13) fiziológiás sóoldatot. Ezt követően visszahelyeztük az állatokat és mértük az oltott bajuszpárna oldal dörzsölésével eltöltött időt 45 percig. A viselkedésvizsgálatok után a patkányokat mély altatásban perfundáltuk, a caudalis trigeminalis magot (TNC) eltávolítottuk és metszeteket készítettünk a neuronális aktivitás markereként használt c-Fos immunhisztokémiai festése céljából.
Eredményeink azt mutatták, hogy BBG nem befolyásolta a formalin indukált nociceptív viselkedésmintát és nem volt képes kivédeni a formalin kezelés okozta ipsilateralis c-fos sejtszám emelkedést a TNC-ben.
Annak ellenére, hogy a BBG más fájdalom modellekben antinociceptív hatásúnak bizonyult, jelen kísérleteinkben ezt nem sikerült igazolni. Felvetődik, hogy a trigeminális nocicepcióban a P2X7R funkciója eltér az egyéb lokalizációjú fájdalomban játszott szerepétől.



